Návrh určujúci limity a jednotlivé položky zásob komodít hmotných rezerv
 s výhľadom do roku 2008

	Správa štátnych hmotných rezerv Slovenskej republiky v zmysle zákona Národnej rady Slovenskej republiky č. 82/1994 Z. z. o štátnych hmotných rezervách v znení neskorších predpisov, realizuje súbor činností súvisiacich s tvorbou, skladovaním, obmenou, zámenou, pôžičkou, financovaním a kontrolou hmotných rezerv.	

Hmotné rezervy sú vytvárané na základe požiadaviek rezortov Ministerstva hospodárstva Slovenskej republiky, Ministerstva pôdohospodárstva Slovenskej republiky, Ministerstva obrany Slovenskej republiky, Ministerstva vnútra Slovenskej republiky a Ministerstva zdravotníctva Slovenskej republiky.

	Pri činnostiach súvisiacich so zabezpečovaním hmotných rezerv sa Správa štátnych hmotných rezerv Slovenskej republiky riadi zoznamom položiek hmotných rezerv, ich minimálnych limitov a orientačných cieľových stavov, ktorý podľa ustanovenia §5 zákona o štátnych hmotných rezervách schvaľuje vláda Slovenskej republiky.

	Predkladaný návrh určujúci jednotlivé položky zásob komodít hmotných rezerv a výšku ich  limitov s výhľadom do roku 2008 vychádza z návrhu Správy štátnych hmotných rezerv Slovenskej republiky  zohľadňujúc nutné požiadavky dotknutých ústredných orgánov štátnej správy Slovenskej republiky a je vypracovaný v zmysle Koncepcie rozvoja štátnych hmotných rezerv. Rieši potreby tvorby finančných zdrojov nevyhnutných na vytvorenie materiálnych podmienok na riešenie najmä nevojenských krízových situácií, čo vyplýva z analýzy aktuálneho ekonomického a právneho stavu v oblasti štátnych hmotných rezerv a analýzy bezpečnostného prostredia Slovenskej republiky pri zohľadnení požiadaviek bezpečnostného systému NATO. Systémovo sa presúva pozornosť na oblasť mobilizačných rezerv a pohotovostných zásob na úkor priemyselných a potravinových položiek komodít hmotných rezerv. Predkladaný materiál je vypracovaný v zmysle uznesenia vlády Slovenskej republiky č. 783 z 18. augusta 2004 bodu B.5. predložiť Bezpečnostnej rade Slovenskej republiky  návrh nového systému tvorby štátnych hmotných rezerv a prispôsobiť výšku zásob a ich komoditné zloženie podmienkam v európskom bezpečnostnom prostredí a platným predpisom, v ktorom budú stanovené mechanizmy tvorby položiek štátnych hmotných rezerv. 

	Do návrhu určujúceho výšku minimálnych limitov a orientačných cieľových stavov zoznamu jednotlivých položiek hmotných rezerv boli zapracované zmeny stavu zásob navrhnuté a prerokované s Ministerstvom hospodárstva Slovenskej republiky, Ministerstvom pôdohospodárstva Slovenskej republiky, Ministerstvom obrany Slovenskej republiky, Ministerstvom vnútra Slovenskej republiky, Ministerstvom zdravotníctva Slovenskej republiky, Ministerstvom financií Slovenskej republiky, Ministerstvom životného prostredia Slovenskej republiky, Ministerstvom výstavby a regionálneho rozvoja Slovenskej republiky  a Ministerstvom dopravy, pôšt a telekomunikácií Slovenskej republiky.

	Navrhované výšky limitov rešpektujú nevyhnutnosť získania finančných prostriedkov na zabezpečenie úloh vyplývajúcich zo zákona Národnej rady Slovenskej republiky                č. 170/2001 Z. z. o núdzových zásobách ropy a ropných výrobkov a o riešení stavu ropnej núdze, zabezpečenie úloh vyplývajúcich z Bezpečnostnej rady Slovenskej republiky a v zmysle úlohy vyplývajúcej z uznesenia vlády Slovenskej republiky č. 571 z 13. júla 2005  na vybudovanie skladových kapacít a núdzových zásob ropy a ropných výrobkov v Slovenskej republike. Po prerokovaní s dotknutými rezortmi bol v návrhu zohľadnený zámer Ministerstva pôdohospodárstva Slovenskej republiky, zabezpečenie potravinovej bezpečnosti štátu a riešenie mimoriadnych a krízových situácií potravinovými komoditami rastlinného a živočíšneho pôvodu riešiť prostredníctvom intervenčných nákupov. Uvedený zámer vychádza zo Spoločnej poľnohospodárskej politiky Európskej únie, kde intervenčné nákupy sú hlavným nástrojom regulácie vnútorného trhu krajín Európskej únie. Riadiaci orgán pre nástroje Spoločnej poľnohospodárskej politiky Európskej únie t.j.  Ministerstvo pôdohospodárstva Slovenskej republiky so svojimi výkonnými orgánmi zabezpečuje funkčnosť tohto mechanizmu.  

	Tabuľkové prílohy obsahujú návrh zoznamu položiek hmotných rezerv podľa stanovísk rezortov. Minimálne limity a orientačné cieľové stavy sú navrhované na obdobie odo dňa schválenia predloženého návrhu do 31. decembra 2008. Stav zásob hmotných rezerv bude Správa štátnych hmotných rezerv Slovenskej republiky  znižovať postupne s dôrazom na maximálny ekonomický efekt. Predaj zásob bude realizovaný verejnými obchodnými súťažami, alebo prostredníctvom komoditnej burzy v súlade s platnými právnymi predpismi. Iný postup pri odpredaji bude Správa štátnych hmotných rezerv Slovenskej republiky uplatňovať len v zdôvodniteľných a nevyhnutných prípadoch (napr. odpredaj jadrového paliva). Jadrové palivo ako strategická položka komodít hmotných rezerv bude zo zásob štátnych hmotných rezerv uvoľnená ako jedna z posledných položiek v rámci znižovania zásob komodít hmotných rezerv s výhľadom do roku 2008.

Predpokladaný objem získaných finančných prostriedkov je vyjadrený v evidenčných cenách. V tomto prípade nie je možné uvedený objem získaných finančných prostriedkov brať za jednoznačný. Pri odpredaji zásob je nutné zohľadniť cenové rozdiely, ktoré vznikajú na základe pohybu  aktuálnych cien na trhu a závisia od ponuky a dopytu na trhu.

	Zoznam položiek hmotných rezerv, ich minimálne limity a orientačné cieľové stavy s výhľadom do roku 2008 je v súlade so závermi a stanoviskami jednotlivých dotknutých rezortov.